CELEX: 32015R2013
Language: sk
Date: 2015-11-11 00:00:00
Title: Vykonávacie nariadenie Komisie (EÚ) 2015/2013 z 11. novembra 2015, ktorým sa v súlade so smernicou Európskeho parlamentu a Rady 2009/138/ES stanovujú vykonávacie technické predpisy, pokiaľ ide o štandardné odchýlky v súvislosti so systémami rozdelenia zdravotného rizika (Text s významom pre EHP)

12.11.2015   
            
            
               SK
            
            
               Úradný vestník Európskej únie
            
            
               L 295/9
            
         VYKONÁVACIE NARIADENIE KOMISIE (EÚ) 2015/2013
   z 11. novembra 2015,
   ktorým sa v súlade so smernicou Európskeho parlamentu a Rady 2009/138/ES stanovujú vykonávacie technické predpisy, pokiaľ ide o štandardné odchýlky v súvislosti so systémami rozdelenia zdravotného rizika
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2009/138/ES z 25. novembra 2009 o začatí a vykonávaní poistenia a zaistenia (Solventnosť II) (1) a najmä na jej článok 190a ods. 4 tretí pododsek,
   keďže:
   
               (1)
            
            
               Na účely výpočtu modulu upisovacieho rizika zdravotného poistenia v štandardnom vzorci pre kapitálovú požiadavku na solventnosť, by sa mali stanoviť štandardné odchýlky pre riziko poistného a riziko rezerv vo vzťahu k osobitným vnútroštátnym legislatívnym opatreniam, ktoré umožňujú zdieľať medzi poisťovňami a zaisťovňami poistné plnenie v súvislosti so zdravotným rizikom.
            
         
               (2)
            
            
               Takéto štandardné odchýlky by sa mali stanoviť iba vo vzťahu k Zorgverzekeringswet (zákon o zdravotnom poistení), v ktorom sa stanovuje povinné základné zdravotné poistenie (basisverzekering) v Holandsku (ďalej len „systém rozdelenia zdravotného rizika v Holandsku“). Podľa prieskumu Európskeho orgánu pre poisťovníctvo a dôchodkové poistenie zamestnancov systém rozdelenia zdravotného rizika v Holandsku je jediným takýmto systémom v Únii, ktorý spĺňa kritériá stanovené v článkoch 109a ods. 4 a ods. 5 smernice 2009/138/ES.
            
         
               (3)
            
            
               Štandardné odchýlky stanovené v tomto nariadení sa určili s ohľadom na výpočty poskytnuté inštitúciou De Nederlandsche Bank.
            
         
               (4)
            
            
               Toto nariadenie vychádza z návrhu vykonávacích technických predpisov, ktoré Komisii predložil Európsky orgán pre poisťovníctvo a dôchodkové poistenie zamestnancov.
            
         
               (5)
            
            
               Európsky orgán pre poisťovníctvo a dôchodkové poistenie zamestnancov vykonal otvorené verejné konzultácie k návrhu vykonávacích technických predpisov, z ktorých toto nariadenie vychádza, analyzoval možné súvisiace náklady a prínosy a požiadal o stanovisko Skupinu zainteresovaných strán v poisťovníctve a zaisťovníctve vytvorenú v súlade s článkom 37 nariadenia Európskeho parlamentu a Rady (EÚ) č. 1094/2010 (2).
            
         PRIJALA TOTO NARIADENIE:
   Článok 1
   Štandardné odchýlky
   V prípade poistenia liečebných nákladov a proporcionálneho zaistenia, ktoré podliehajú systému rozdelenia zdravotného rizika v Holandsku, poisťovne a zaisťovne používajú pri výpočte modulu upisovacieho rizika zdravotného poistenia tieto štandardné odchýlky:
   
               a)
            
            
               2,7 % v prípade rizika poistného zdravotného poistenia NSLT;
            
         
               b)
            
            
               5 % v prípade rizika rezerv zdravotného poistenia NSLT.
            
         Článok 2
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. novembra 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 335, 17.12.2009, s. 1.
   
      (2)  Nariadenie Európskeho parlamentu a Rady (EÚ) č. 1094/2010 z 24. novembra 2010, ktorým sa zriaďuje Európsky orgán dohľadu (Európsky orgán pre poisťovníctvo a dôchodkové poistenie zamestnancov) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/79/ES (Ú. v. EÚ L 331, 15.12.2010, s. 48).